נעמי חשמונאי

נעמי חשמונאי (נולדה ב-27 באוקטובר 1984) היא מוזיקאית ומשוררת ישראלית.

ביוגרפיה

 חייה המוקדמים 
נולדה וגדלה בחיפה למשפחה דתית. בנעוריה יצאה בשאלה, ובמהלך לימודיה באוניברסיטה חזרה בתשובה מתוך זיקה לחסידות ברסלב. כיום חיה באורח חיים מסורתי. בעלת תואר ראשון בפילוסופיה ומדע המדינה מאוניברסיטת חיפה.

 פעילותה המקצועית 

 מוזיקה 
ב-2014 החלה להופיע עם שיריה בליווי פסנתר וגיטרה, ובאותה תקופה נוצר שיתוף פעולה בינה לבין המוזיקאי אמיר צורף. כעבור שנתיים הוציאה בהפקה עצמאית את אלבומה הראשון, "שמונה שורות", בהפקת צורף, ובו עשרה שירים שכתבה והלחינה. ב"הארץ" כתב בן שלו כי "יש ב'שמונה שורות' גם להט וגם תבונה, גם צעקה וגם תפילה חרישית, ויש בו קפיצת אמונה, תרתי משמע". המבקר יוסי חרסונסקי כתב: "יש במוזיקה של נעמי חשמונאי עומק ויופי שנוגעים באמת הצרופה שלה... היא אינה מחפשת להיט. חשובה לה האמירה". באותה שנה זיכה אותה האלבום בפרס שר החינוך לתרבות יהודית בתחום המוזיקה, לצד אביהו מדינה.

במרוצת השנים, חשמונאי שיתפה פעולה והופיעה עם מוזיקאים רבים, בהם אמיר צורף, אסף אמדורסקי, יהוא ירון, תמר אייזנמן, דוד פרץ, אביב גדג', שי צברי, שלום גד, יוסי בבליקי ושני פלג. בפסטיבל הפסנתר 2018 העלתה מופע משותף עם הזמרת לונא אבו נסאר, ובאותה שנה השתתפה במופע מחווה משירי גבריאל בלחסן שנערך בפסטיבל אינדינגב ובמקומות נוספים. בתחילת 2019 ערכה עם עומר ולדמן ערב מחווה למשורר יאיר הורביץ, ובו השתתפו בין השאר חדוה הרכבי, שמעון אדף, אנה הרמן, עינב ג'קסון כהן ועודד כרמלי. לכבוד המופע הלחינה וביצעה את שירו של הורביץ, "שיר ילדים". בסוף אותה שנה שרה את השיר "נצח מיותר" באלבום "מיתולוגיה שלמה מתחת לציפורניים" שיצרו שמעון אדף וחיים רחמני בשם "דליה שושן".

בראשית 2025 הוציאה לאור שני שירים חדשים מאלבומה השני, "חושך אדירים" ו"לעמוד על כוכב" בשיתוף אברהם לגסה. האלבום המלא, ששמו "לעמוד על כוכב", ראה אור ב-15 ביולי של אותה שנה.

 שירה 
חשמונאי זכתה לחשיפה רבה בסוף 2016, כשנבחרה לפתוח את פרויקט השירה המצולם "כאן שיר" בתאגיד השידור הישראלי עם שירה "אישה עם כיסוי ראש". בסרטון צפו יותר מ-200 אלף איש בפייסבוק וביוטיוב. בשיר מתחה חשמונאי ביקורת על היחס לאישה בציונות הדתית ובציבור החילוני גם יחד, ועל כך אמרה בריאיון: "אני מרגישה שלפעמים הפלורליזם חוטא בסלקטיביות, וחופש דעה נתון רק למי שחושב בדיוק כמונו. כמי שחיה בין שני העולמות וחווה על בשרי את הפיצול שבין המחנות, החילוני והדתי, אני מקווה שלא אצטרך להכריע ביניהם... אני רוצה שלא יצמצמו אותי לדמות האישה עם כיסוי הראש". ב-2017 צילמה סרטון נוסף ל"כאן" ובו הביעה את עמדתה בסוגיית האיסור על האזנה לשירת נשים בקהל דתי וחרדי.

במקביל החלה לפרסם שירה בעיתונים ובכתבי עת, בהם "הארץ", "ידיעות אחרונות", "המוסך" ו"הו!". בשנת 2023 הוציאה את ספר שיריה הראשון, "בסוד החשמל", בעריכת דורי מנור. הספר התקבל באהדה בקרב מבקרי הספרות. בעיתון מקור ראשון נכתב כי "אצל חשמונאי לשון הקודש היא חלק משפת הדיבור והתהום, ומשום כך שפתה מקבלת עושר וצליליות לשונית ייחודיים". בעיתון ישראל היום תואר הספר כ"מכשף, שממקם אותה בשורה אחת עם נורית זרחי". בכתב העת המוסך נכתב כי "שירתה של חשמונאי עושה בנפש הקוראת מעשי כשפים, בלוכדה בקלע אור את סיפו של הפלאי, הלא ידוע, את קצה הנפשיות ואת סף הסכנה, בניצוצות חשמל בוער". בכתב העת מעלה תואר הספר כ"ספר בשל, בעל קול מובחן, מקורי ומוזיקלי".

יצירותיה

 שירה 

 בסוד החשמל, פרדס (דורי מנור עורך, 2023)

 מוזיקה 

 שמונה שורות (2016)
 לעמוד על כוכב (2025)

קישורים חיצוניים

 בסוד החשמל, הוצאת פרדס
שירים:
 נעמי חשמונאי, שמונה שורות, באתר bandcamp
 קליפ לשיר "איך זה", מתוך "שמונה שורות" (בימוי: שחף רם)
 קליפ לשיר "נבל", מתוך "שמונה שורות" (בימוי: שחף רם)
 בושה, בפסטיבל אינדינגב 2016
 שיר ילדים מאת יאיר הורביץ, במופע מחווה בלבונטין 7, 24.2.19
 אישה עם כיסוי ראש, תאגיד השידור כאן




 בעיית הרוע, מתוך הפרויקט "בקולי: שירת נחמה", בית אריאלה, 20.12.23

ראיונות:

 רחלי ריף, "בין צעקה לתפילה: נעמי חשמונאי חסידת רוק", מקור ראשון, 26.1.17

 נטע עמית, "לונא אבו נסאר ונעמי חשמונאי מעלות מופע משותף בפסטיבל הפסנתר, ולא מוכנות שתקראו לזה 'דו קיום'", פוליטיקלי קוראת, 8.10.18
 "כיסוי ראש, לב חשוף": שיחה בין בכל סרלואי לנעמי חשמונאי, פסטיבל "חיים בספר", משכנות שאננים, 2.7.20
 שלומי חתוכה, "ברית מילה" עם נעמי חשמונאי, כאן, 6.9.23
 שיחה עם מיה סלע ויובל אביבי על הספר "בסוד החשמל", מה שכרוך, כאן תרבות, 1.10.23


על יצירתה:

 עדו ניצן, בעלת האוב, ישראל היום, 5.1.24
 נצר לאו, בסוד של מישהו, באתר מעלה, ספטמבר 2024, על ״בסוד החשמל״

הערות שוליים

קטגוריה:מוזיקאיות ישראליות
קטגוריה:מוזיקאים ישראלים
קטגוריה:משוררות ישראליות
קטגוריה:משוררים ישראלים
קטגוריה:זמרות ישראליות
קטגוריה:זמרים ישראלים
קטגוריה:אמניות ישראליות שחזרו בתשובה
קטגוריה:משוררים כותבי עברית
קטגוריה:משוררות כותבות עברית
קטגוריה:זמרים השרים בעברית
קטגוריה:זמרות השרות בעברית
קטגוריה:זוכי פרס שר החינוך לתרבות יהודית
קטגוריה:זוכות פרס שר החינוך לתרבות יהודית
קטגוריה:בוגרות אולפנות
קטגוריה:ישראליות שנולדו ב-1984
קטגוריה:ישראלים שנולדו ב-1984